Oꞌwin-toꞌima kurita paꞌpo me Jesus ꞌwa Petrus,
Jakobus,
moꞌko ipiry Johanes aroꞌsan tymaro amy kawono wypy tuꞌponaka.
Moro po ro aꞌsakaꞌpa kynatokon.
Irombo inenerykon mero iwonurimaꞌpo.
Moro embatary aweitaꞌpo weju wara.
Moro iwoꞌmy amuꞌnaꞌpo aweinano wara.
Irombo Elia wosenepoꞌpo iꞌwaine Moses maro.
Jesus maro kynorupatokon.
Irombo Petrus wykaꞌpo Jesus ꞌwa:
“Jopoto,
kaꞌety ero po naꞌna man.
Iꞌse ajaꞌta,
oruwa patajaꞌmakon ero po samytake,
oꞌwa oꞌwin,
Moses ꞌwa oꞌwin,
Elia ꞌwa oꞌwin enapa.”
Auranary jako noro te,
amy taweijen kapurutu wopyꞌpo eponakaine.
Moro kapurutu wyino ro amy auranano wotaꞌpo:
“Moꞌse,
ymuru moꞌse man.
Sipynaje.
Yjapokupe man.
Epanamatoko iꞌwa.”
Moro etaꞌpo mero,
moꞌkaron Jesus nemeparykon womaꞌsan tombataꞌpo.
Iwetyꞌkaꞌsan imero.
Irombo Jesus wopyꞌpo iꞌwaine.
Iꞌtuꞌkaꞌsan iꞌwa.
Ikaꞌpo iꞌwaine:
“Ajawondoko!
Kytetyꞌkaton!”
Irombo iwoꞌpotyꞌsan rapa.
Jesus roten eneꞌpo terapa iꞌwaine tokosaine.
Tywonyꞌtorykon jako rapa moro wypy wyino,
Jesus wykaꞌpo iꞌwaine:
“Amy pairo kariꞌna ꞌwa moro aneneꞌsan oty kysekariꞌton me,
moꞌko kariꞌna ymuru awomyry uwaporo rapa irombyꞌsan wyino.”
Moꞌkaron inemeparykon woturupoꞌsan iꞌwa.
Ikaꞌsan:
“Oꞌtonoꞌme ko moꞌkaron Tamusi karetary ukuꞌnamon nykaton:
‘Elia naꞌnen kynoꞌtan.’?”
Irombo ikaꞌpo iꞌwaine:
“Elia naꞌnen ro kynoꞌtan,
paꞌporo oty yje rapa iruꞌpa?
Wykaje te oꞌwaine:
Elia tywoꞌse terapa man.
Anukutyꞌpa te tywaije mandon.
Tynisanorykon tykaꞌse iꞌwaine tyꞌwaije man imaro.
Iwara enapa moꞌko kariꞌna ymuru aꞌkarykapotaꞌton.”
Irombo mero koꞌwu moꞌkaron inemeparykon ꞌwa ukutyꞌpo moꞌko kariꞌna etykanenymbo Johanes poko torupaꞌsan iꞌwa.